প্রিয়দা...
শুভ জন্মদিন। ফিরে আসুন। অপেক্ষায় অনেকেই।
এখনও অনেক ফেসবুক পেজে এমন লেখা রয়ে গিয়েছে উপরের দিকে। মাত্র কয়েকটা দিন আগে ১৩ নভেম্বর ছিল রাজনীতিক প্রিয়রঞ্জন দাসমুন্সীর জন্মদিন। তিনি তো শুধু রাজনীতিক ছিলেন না। অবশ্যই তিনি বাংলার অন্যতম কৃতি রাজনীতিবিদ, সংসদে বা জনসভায় সুবক্তা, দেশের অন্যতম সেরা ফুটবল সংগঠক, ক্রীড়াপ্রশাসক। একই সঙ্গে ছিলেন সংস্কৃতিপ্রেমী, কবি। ছোট, বড় পত্র পত্রিকায় নিয়মিত লিখেছেন। প্রকাশনায় হাত বাড়িয়েছেন। তাঁর মৃত্যু তাই শুধু কোনও একটা জগতের ক্ষতি নয়। এর ব্যাপ্তি অনেকটাই প্রসারিত।
অপ্রত্যাশিত ভাবে এক শারদীয় আবহে অসুস্থ হয়ে পড়েছিলেন। কিন্তু তার পরে দুর্ভাগ্যজনক সেই অসুস্থ হওয়াটা মৃত্যুর দিকে তিলে তিলে নিয়ে গেল তাঁকে। আশা করা হয়েছিল, কোনও এক দিন কোনও এক মুহূর্তে তিনি চিকিৎসায় সাড়া দিয়ে জেগে উঠবেন। আবার ফিরবেন নিজের অনেক ময়দানের কোনও একটায়। কিন্তু সব আশা নিবে গেল সোমবার দুপুরে। প্রিয়রঞ্জন দাশমুন্সী আর নেই। দিল্লির হাসপাতালে চিরতরে ঘুমের দেশে গেলেন অনেকের প্রিয় প্রিয়রঞ্জন।
২০০৮ সালের ১০ অক্টোবর পুজোর ঠিক পরে পরেই হৃদরোগে আক্রান্ত হন প্রিয়রঞ্জন দাশমুন্সি। ছিলেন তখন নিজের রাজনৈতিক এলাকা রায়গঞ্জে। স্ত্রী দীপা দাশমুন্সীও সঙ্গে আসেন। নিয়ে আসা হয় কলকাতায়। একটি রাত কলকাতায় চিকিৎসার পরেই নিয়ে যাওয়া হয় দিল্লিতে। তৎকালীন প্রধানমন্ত্রী মনমোহন সিংহ-এর নির্দেশে তাঁকে দিল্লির এইমস-এ ভর্তি করা হয়। পরে একটি বেসরকারি নার্সিমহোমে নিয়ে যাওয়া হয়।
চিকিৎসকরা জানিয়েছেন, গত প্রায় ১০ বছরে প্রিয়রঞ্জনবাবুর শারীরিক অবস্থার খুব একটা উন্নতি হয়নি। শুধুই অপলক দৃষ্টিতে তাকিয়ে থেকেছেন। তাঁকে রবীন্দ্রসংগীত শোনানো হতো নিয়মিত। টিভিতে কখনও ফুটবল খেলা, কখনও রাজনৈতিক নেতাদের বক্তৃতা দেখানো হত। সবই মুখ বুজে দেখতেন, শুনতেন। কিন্তু কোনও প্রতিক্রিয়া বা অভিব্যক্তি ছিল না।